Informazzjoni żvelata fil-programm “Sorsi Infurmati”, fuq NET Television, wasslet għal kaos f’Kastilja. Dwar dan, fil-ħarġa tal-Ħadd, il-gazzetta Il-Mument mistennija tkompli tiżvela aktar, hekk kif fil-futur qrib, mistenni jinħatar is-sitt Kummissarju tal-Pulizija f’ħames snin ta’ Gvern Laburista. Il-programm fuq NET Television żvela li l-Kummissarju l-ġdid se jkun is-Supretendent Ian Abdilla, li s’issa jmexxi s-Sezzjoni kontra l-Krimini Ekonomiċi u l-Frodi. Bħala parti minn xogħolu, hu kien qed jinvestiga lill-Ministru Konrad Mizzi u liċ-Chief of Staff tal-Prim Ministru Keith Schembri. Iżda minkejja li kien sar magħruf li Mizzi u Schembri kellhom kumpaniji sigrieti fil-Panama, is-Supretendent Abdilla ma ressaq lil ħadd il-Qorti u ma ħa l-ebda azzjoni fil-konfront tagħhom. Fil-programm “Sorsi Infurmati” kien żvelat kif ladarba Lawrence Cutajar m’għadux kredibbli, Kastilja tefgħet ħarsitha fuq dan is-Supretendent biex imexxi l-Korp tal-Pulizija. U appena din l-informazzjoni kienet żvelata, f’Kastilja inħoloq kaos għax ħadd ma stenna li informazzjoni sensittiva bħal din tkun żvelata fuq NET Television. Aktar dettalji dwar dak li ġara appena kienet żvelata l-istorja, tistgħu ssegwuhom fil-ħarġa tal-Ħadd tal-gazzetta Il-Mument.